ځوانې رهبرانې؛ د افغانستان په حکومت کې د ښځو ونډه
په ۲۰۰۱ کال کې د طالبانو د رژیم له نسکورېدو وروسته، په افغانستان کې د ښځو په ژوند کې لوي بدلونونه راغلل.
د بل هر وخت په پرتله اوس ښځو په سیاسي، اقتصادي او ټولنیزو چارو کې ډیر پرمختګ کړی دی. د افغانستان په نوي حکومت کې په لوړو څوکیو کې د ښځو ګمارل د پرمختګ یوه بیلګه بلل کیږي. د سې شنبې په ورځ [فبرورۍ ۱۳] د امریکا په پلازمینې واشنګټن ډي سي کې د بروکینګز مرکز، د جورج ټاون پوهنتون او د امریکا-افغانستان د ښځو د شورا په همکارۍ په افغانستان کې د ښځو د نوي نسل په اړه د بحث لپاره یوه غونډه رابللې وه. پدغې غونډې کې د افغانستان د حکومت اته ښځینه جګپورو چارواکو برخه اخېستې وه. د افغانستان د ولسمشر د مشورتي شورا غړې، شهرزاد اکبر وویل چې د خپل هېواد راتلونکې ته هیله منده ده او غواړي چې د افغانستان په آبادولو کې ونډه واخلي. میرمن اکبر وویل: "ما په حکومت او له حکومت څخه بهر له ښځو څخه الهام اخېستی دی، ځکه چې هغوي خلکو ته د حکومت د ځواب ورکولو په کار کې سخت کوښښ کوي." که څه هم په نږدې دوو لسیزو کې افغان میرمنو زیات پرمختګ کړی، خو د هغوي لاسته راوړنې غیر یقیني بلل کیږي. د افغانستان د اساسي قانون پر تطبیق د څار کمېسیون کمیشنرۍ غزال حارث تمه وښوده چې په هېواد کې یې حالات بدل نشي. میرمن حارث وویل: "که ما لوړه هېله نه درلوده نو په افغانستان کې به نه پاتې کېدم." د ښځو فعالان وایې چې د افغانستان په څېر هېوادونو کې چې نارینه د ښځو پر ډيرو ټولنیزو چارو واکمن دي، اړتیا ده چې حکومت ښځو ته معیاري او برابر حقونه ورکړي او مسؤلیتونه ور ورسپاري.